**Talent descoperit**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V-o spun, fără bǎşcǎlie:

E-un talent, şi-asta pe bune,

Cine versuri poate scrie

Când nimic nu are-a spune!

De vreo lunǎ şi jumate,

Nici o strofǎ chiar n-am scris,

Rime am, şi pix, de toate,

Ce nu am…nimic de zis,

Însǎ ieri, veni de sus

Parcǎ o hemoragie

De catrene ce le-am pus

Într-o mică poezie;

Acum, de rimat, rima

Poezia mea vioaie,

Însǎ mama de-o citea

Nu scǎpam fără bǎtaie,

Dar ce-am zis, cǎ, la derutǎ

S-o trimit la un ziar,

Curios cam câţi la sutǎ

Mǎ vor înjura mǎcar,

Ori sǎ-mi spunǎ cel puţin

Sǎ mǎ las, nene, de scris,

Plini de draci şi de venin

Cǎ-n poem nimic n-am zis;

Iatǎ dar c-am fost şocat,

Versurile mele-apoase,

Criticii le-au comentat,

Parcă se înviorase:

Ce metafore, culoare,

Ce imagini paralele,

Ce condei, ce-ndemânare,

(Şi-asta pusǎ-n ghilimele)

Ce aprecieri, ce stimǎ,

Viaţa-mi devenise rozǎ,

Una mi-a cerut, sublimǎ,

Sǎ-i trimit chiar şi o pozǎ,

Fi’ndcǎ, fǎrǎ modestie,

E-un talent, şi-asta pe bune,

Cine poate versuri scrie

Când nimic nu are-a spune!

Valeriu Cercel